El comerç de Burjassot celebra el Nadal amb el Dia Blanc i altres activitats
2025-07-24

S’acosten les dates nadalenques i el comerç de Burjassot ja està calfant motors per a oferir una bona campanya als ciutadans i ciutadanes de Burjassot, amb l’objectiu que aquests realitzen les seues compres de Nadal ací, a Burjassot. Després de les recents cites amb els Dies Taronja del Mercat Municipal, la X Ruta de la Tapa i el Street Knitting Project organitzat per l’Associació d’Artesans de Burjassot (AVALARTE), les pròximes setmanes s’aveïnen molt animades.

Des de l’Àrea de Promoció Econòmica de l’Ajuntament de Burjassot, dirigida per Roc Senent, i a través de CEMEF i comptant amb la col·laboració de l’Associació de Comerç i Serveis de Burjassot, dissabte que ve 19 de desembre, se celebrarà el Dia Blanc de Burjassot, tota una jornada en la qual els comerços participants obriran fins a les 21 h, perquè els clients tinguen facilitat a l’hora de realitzar les seues compres. A més, enguany i com sempre, tots els veïns i les veïnes que realitzen les seues compres al llarg d’aquest Dia Blanc, optaran a un gran premi. Durant les seues compres, rebran uns bitllets que, una vegada emplenats, es dipositaran en una urna que quedarà situada en el Consistori. El 23 de desembre, a les 12 h, es realitzarà el sorteig del premi que, enguany, consisteix que els cinc agraciats o agraciades rebran l’anhelada visita dels Reis Mags, en les seues pròpies cases i amb regal inclòs, el 5 de gener.

El Dia Blanc a la vesprada, a les 18:30 h, també tindrà lloc la II Carrera pel Comerç organitzada per l’Associació de Comerç i Servicis de Burjassot. La cursa començarà a la Carretera de Llíria i culminarà en la Plaça de l’Ajuntament amb l’encesa de la famosa Piràmide del Comerç, una piràmide que a poc a poc s’anirà omplint de regals donats pels comerços associats fins que, el 4 de gener a les 12 h, es procedirà al sorteig de tots aquests regals que aniran emplenant la Piràmide. Aquesta encesa de la Piràmide del Comerç estarà amenitzada amb la música de l’A.M Los Silos i culminarà amb una xocalatà per als participants en la carrera.

El Dia Blanc de Burjassot culminarà en el Mercat Municipal. Després d’un frenètic dia de compres, els ciutadans estan convidats a culminar la jornada sopant en el Mercat Municipal, en una nova edició de les Nits al Mercat, organitzada des de l’Àrea de Promoció Econòmica, amb la col·laboració de CODEMER, l’Associació de Comerciants del Mercat Municipal. Pròximament, tota la informació d’aquesta campanya de dinamització del comerç local del 19 de desembre, el Dia Blanc, es podrà consultar en la web del Dia Blanc.

CODEMER també ha preparat un Nadal molt animat i divertit en el Mercat Municipal. El 19 de desembre al matí, els xiquets i les xiquetes que acompanyen als adults a comprar, participaran en la confecció d’un gran Betlem a força de manualitats que, a més, reproduirà les diferents parades del Mercat. I a la nit, les diferents parades oferiran els seus millors productes, elaborats i cuinats perquè la ciutadania acudisca a sopar a l’última edició de les Nits al Mercat d’aquest 2015.

L’activitat nadalenca en el Mercat Municipal, de la mà de CODEMER, continuarà el 22 de desembre amb el sorteig de diferents xecs de compra valorats en 30 euros, per gastar en els diferents llocs del Mercat. Previ a l’esperat banquet de la Nit de cap d’any, el 30 de desembre, hi haurà un original taller anomenat “Pinxos bojos” amb el qual, els més xicotets aprendran a cuinar, per si sols, elaborades i divertides tapes, servint-se de matèries primeres del Mercat. I finalment, el 5 de gener, després d’un altre útil taller de conserves, el Mercat rebrà la visita de Ses Majestats, els Reis Mags d’Orient.